Ramaphosa praat eers dánPres. Cyril Ramaphosa Donderdag aan die woord. (Foto: GCIS) Pres. Cyril Ramaphosa sal volgende week die land toespreek rakende die jongste verwikkelinge rakende die Covid-19-pandemie. Hy sal onder meer uitbrei oor die stand van die inperking en oor of daar na ‘n ander inperkingsvlak beweeg sal word vanaf die huidige vlak 1. Ramaphosa is Dinsdagmiddag in die parlement tydens ‘n mondelinge vraesessie in die Nasionale Raad van Provinsies deur die DA-LP Tim Brauteseth gevra oor voortgesette gerugte dat ‘n strenger inperking oorweeg word in die lig van die toename in Covid-19-gevalle, veral na aanleiding van stellings in daardie verband deur die premier van KwaZulu-Natal, Sihle Zikalala. Ramaphosa het gesê dit is waar dat die koronavirus-gevalle toeneem, maar dat Suid-Afrikaners nie alarmisties moet wees of voortydig moet reageer op bewerings van strenger inperkingsmaatreëls nie. “Ek het vandag ‘n verslag oor die voorkoms van koronavirus-gevalle ontvang. Ek moet dit nog bestudeer en dan sal ek by kenners advies ontvang oor wat ons te doen staan. “Ek sal Suid-Afrikaners aanstaande week oor die kwessie toespreek. Moenie vooraf afleidings maak nie. As daar ‘n aankondiging te make is, sal ek dit doen,” het Ramaphosa gesê, en Suid-Afrikaners aangemoedig om hul hande te was, gesigmaskers te dra en sosiale afstand te eerbiedig. Zikalala het vroeër gesê ŉ streng inperking kan weer te wagte wees indien daar nie dringend ŉ verandering in mense se “roekelose gedrag” kom nie. Hy het gesê baie mense dra nie maskers nie en woon geleenthede by waar daar meer as die maksimum toegelate mense teenwoordig is. Dr. Zweli Mkhize, minister van gesondheid, het vroeër sy kommer oor die toename in nuwe Covid-19-gevalle oor die afgelope paar weke uitgespreek. Mkhize, wat self onlangs positief vir Covid-19 getoets het, het gesê ŉ toename in nuwe gevalle is in sommige provinsies opgemerk.